62022CJ0296
HOTĂRÂREA CURȚII (Camera a opta)
5 octombrie 2023 (
*1
)
„Trimitere preliminară – Regulamentul (UE) 2018/858 – Omologarea și supravegherea pieței serviciilor legate de informațiile privind repararea și întreținerea autovehiculelor și remorcilor acestora, precum și ale sistemelor, componentelor și unităților tehnice separate destinate vehiculelor respective – Articolul 61 alineatele (1) și (4) – Anexa X punctul 2.9 – Informații privind sistemul de diagnosticare la bord (OBD) al autovehiculelor – Acces nelimitat, standardizat și nediscriminatoriu – Obligațiile producătorilor – Drepturile operatorilor independenți”
În cauza C‑296/22,
având ca obiect o cerere de decizie preliminară formulată în temeiul articolului 267 TFUE de Landgericht Köln (Tribunalul Regional din Köln, Germania), prin decizia din 27 aprilie 2022, primită de Curte la 5 mai 2022, în procedura
A.T.U. Auto‑Teile‑Unger GmbH & Co. KG,
Carglass GmbH
împotriva
FCA Italy SpA,
CURTEA (Camera a opta),
compusă din domnul M. Safjan, președinte de cameră, și domnii N. Piçarra (raportor) și M. Gavalec, judecători,
avocat general: domnul M. Campos Sánchez‑Bordona,
grefier: domnul A. Calot Escobar,
având în vedere procedura scrisă,
luând în considerare observațiile prezentate:
–
pentru A.T.U. Auto‑Teile‑Unger GmbH & Co. KG, precum și pentru Carglass GmbH, de E. Macher, M. Sacré și P. Schmitz, Rechtsanwälte;
–
pentru FCA Italy SpA, de M. Ruttloff și C. Steinle, Rechtsanwälte;
–
pentru Comisia Europeană, de M. Huttunen și M. Noll‑Ehlers, în calitate de agenți,
având în vedere decizia de judecare a cauzei fără concluzii, luată după ascultarea avocatului general,
pronunță prezenta
Hotărâre
1
Cererea de decizie preliminară privește interpretarea articolului 61 alineatele (1) și (4), precum și a punctului 2.9 din anexa X la Regulamentul (UE) 2018/858 al Parlamentului European și al Consiliului din 30 mai 2018 privind omologarea și supravegherea pieței autovehiculelor și remorcilor acestora, precum și ale sistemelor, componentelor și unităților tehnice separate destinate vehiculelor respective, de modificare a Regulamentelor (CE) nr. 715/2007 și (CE) nr. 595/2009 și de abrogare a Directivei 2007/46/CE (JO 2018, L 151, p. 1).
2
Această cerere a fost formulată în cadrul unui litigiu între A.T.U. Auto‑Teile‑Unger GmbH & Co. KG (denumită în continuare „ATU”), un lanț de reparatori independenți, și Carglass GmbH, o întreprindere de reparare și de înlocuire a geamurilor vehiculelor, pe de o parte, și FCA Italy SpA (denumită în continuare „FCA”), o filială a grupului automobilistic Fiat Chrysler Automobiles NV, care produce vehicule ușoare pentru pasageri și vehicule ușoare comerciale, pe de altă parte, în legătură cu punerea la dispoziție de către aceasta din urmă a fluxului direct de date referitoare la vehiculele sale.
Cadrul juridic
Dreptul internațional
3
Regulamentul nr. 155 al Organizației Națiunilor Unite (ONU) – Dispoziții uniforme referitoare la omologarea vehiculelor în ceea ce privește securitatea cibernetică și sistemul de gestionare a securității cibernetice [2021/387] (JO 2021, L 82, p. 30) prevede la punctul 1.3:
„Prezentul regulament nu aduce atingere altor regulamente ONU, legislațiilor regionale sau naționale care reglementează accesul părților autorizate la vehicul, la datele, funcțiile și resursele acestuia, precum și condițiile de acces. […]”
Dreptul Uniunii
Regulamentul 2018/858
4
Considerentele (50) și (52) ale Regulamentului 2018/858 au următorul cuprins:
„(50)
Pentru a îmbunătăți funcționarea pieței interne, în special în ceea ce privește libera circulație a mărfurilor, libertatea de stabilire și libertatea de a presta servicii, se impune accesul nelimitat la informațiile referitoare la repararea și la întreținerea vehiculelor, prin intermediul unui format standardizat care să poată fi folosit pentru a obține informațiile tehnice, precum și o concurență echitabilă pe piața serviciilor care oferă aceste informații. […]
[…]
(52)
Pentru a garanta o concurență reală pe piața serviciilor legate de informațiile privind repararea și întreținerea vehiculelor, precum și pentru a clarifica faptul că aceste informații includ, de asemenea, informații care trebuie furnizate operatorilor independenți, alții decât reparatorii, pentru a garanta astfel că piața independentă a reparațiilor și a întreținerii vehiculelor în ansamblu poate concura cu distribuitorii autorizați, […] este necesar să se stabilească în detaliu informațiile care să fie furnizate în vederea accesului la informațiile privind repararea și întreținerea vehiculelor.”
5
Articolul 3 din acest regulament are următorul cuprins:
„În sensul prezentului regulament și al actelor de reglementare enumerate în anexa II, dacă nu se specifică altfel în cuprinsul acestora, se aplică următoarele definiții:
[…]
2.
«omologare UE de tip» înseamnă procedura prin care autoritatea de omologare certifică faptul că un tip de vehicul, sistem, componentă sau unitate tehnică separată respectă dispozițiile administrative și cerințele tehnice relevante prevăzute în prezentul regulament;
[…]
40.
«producător» înseamnă o persoană fizică sau juridică responsabilă pentru toate aspectele omologării de tip a unui vehicul, a unui sistem, a unei componente sau unități tehnice separate sau pentru omologarea individuală ori pentru procesul de autorizare a pieselor și echipamentelor, pentru asigurarea conformității producției și pentru aspectele privind supravegherea pieței legate de vehiculul, sistemul, componenta, unitatea tehnică separată, piesa și echipamentul respective produse, indiferent dacă persoana respectivă este sau nu direct implicată în toate etapele de proiectare și fabricație ale vehiculului, sistemului, componentei sau unității tehnice separate respective;
[…]
45.
«operator independent» înseamnă o persoană fizică sau juridică, alta decât un comerciant autorizat sau un reparator autorizat, care este implicată direct sau indirect în repararea și întreținerea vehiculelor și care include reparatori, producători sau distribuitori de echipamente pentru reparații, de unelte sau de piese de schimb, precum și editori de informații tehnice, cluburi automobilistice, operatori de asistență rutieră, operatori care oferă servicii de inspecție și încercări, operatori care oferă cursuri de formare pentru instalatori, producători și reparatori de echipamente pentru vehicule alimentate cu combustibil alternativ; […]
[…]
48.
«informații referitoare la repararea și întreținerea vehiculelor» înseamnă toate informațiile, inclusiv toate modificările și completările ulterioare ale acestor informații, care sunt necesare pentru diagnosticarea, efectuarea de lucrări de service și inspectarea unui vehicul, pregătirea acestuia pentru inspecția tehnică, repararea, reprogramarea, reinițializarea unui vehicul sau care sunt necesare pentru sprijinul pentru diagnosticarea la distanță a unui vehicul sau pentru instalarea de piese și echipamente pe un vehicul și pe care producătorul le furnizează partenerilor săi, comercianților și reparatorilor autorizați sau care sunt utilizate de producător pentru reparații și întreținere;
49.
«informații privind sistemul de diagnosticare la bord (OBD) al vehiculului» înseamnă informațiile generate de un sistem aflat la bordul unui vehicul sau care este conectat la un motor și care este capabil să detecteze o defecțiune și, dacă este cazul, să indice apariția acesteia printr‑un sistem de alarmă, să identifice zona probabilă a defecțiunii prin intermediul unor informații stocate în memoria unui calculator și să comunice informațiile respective în exterior;
[…]”
6
Articolul 61 din regulamentul menționat, intitulat „Obligațiile producătorilor de a furniza informații privind OBD‑urile vehiculelor și informații referitoare la repararea și întreținerea vehiculelor”, prevede:
„(1)   Producătorii le oferă operatorilor independenți un acces nelimitat, standardizat și nediscriminatoriu la informații privind OBD‑urile vehiculelor, la echipamente de diagnosticare și la alte echipamente, la instrumente, inclusiv la referințele complete ale software‑urilor aplicabile și la descărcările disponibile ale acestora, precum și la informațiile referitoare la repararea și întreținerea vehiculelor. Informațiile sunt prezentate într‑un mod ușor accesibil în format care poate fi citit automat și sub formă de seturi de date prelucrabile electronic. […]
[…]
(4)   Detaliile cerințelor tehnice referitoare la accesul la OBD‑urile vehiculelor și informațiile referitoare la repararea și întreținerea vehiculelor, în special la specificațiile tehnice referitoare la modul în care urmează să fie furnizate informații privind OBD‑urile vehiculelor și informațiile referitoare la repararea și întreținerea vehiculelor, sunt prevăzute în anexa X.
[…]”
7
Anexa II la același regulament, intitulată „Cerințe pentru omologarea UE de tip a vehiculelor, sistemelor, componentelor sau unităților”, cuprinde partea I, intitulată „Acte de reglementare privind omologarea UE de tip a vehiculelor produse în serii nelimitate”. În versiunea sa în vigoare până la 6 iulie 2022, rubrica 63 din această parte menționa Regulamentul (CE) nr. 661/2009 al Parlamentului European și al Consiliului din 13 iulie 2009 privind cerințele de omologare de tip pentru siguranța generală a autovehiculelor, a remorcilor acestora, precum și a sistemelor, componentelor și unităților tehnice separate care le sunt destinate (JO 2009, L 200, p. 1). În versiunea care rezultă din Regulamentul (UE) 2019/2144 al Parlamentului European și al Consiliului din 27 noiembrie 2019 privind cerințele pentru omologarea de tip a autovehiculelor și remorcilor acestora, precum și a sistemelor, componentelor și unităților tehnice separate destinate unor astfel de vehicule, în ceea ce privește siguranța generală a acestora și protecția ocupanților vehiculului și a utilizatorilor vulnerabili ai drumurilor, de modificare a Regulamentului (UE) 2018/858 al Parlamentului European și al Consiliului și de abrogare a Regulamentelor (CE) nr. 78/2009, (CE) nr. 79/2009 și (CE) nr. 661/2009 ale Parlamentului European și ale Consiliului și a Regulamentelor (CE) nr. 631/2009, (UE) nr. 406/2010, (UE) nr. 672/2010, (UE) nr. 1003/2010, (UE) nr. 1005/2010, (UE) nr. 1008/2010, (UE) nr. 1009/2010, (UE) nr. 19/2011, (UE) nr. 109/2011, (UE) nr. 458/2011, (UE) nr. 65/2012, (UE) nr. 130/2012, (UE) nr. 347/2012, (UE) nr. 351/2012, (UE) nr. 1230/2012 și (UE) 2015/166 ale Comisiei (JO 2019, L 325, p. 1, rectificare în JO 2021, L 398, p. 21), această rubrică 63 menționa Regulamentul 2019/2144.
8
Anexa X la Regulamentul 2018/858, intitulată „Accesul la informațiile privind sistemele OBD ale vehiculelor și la informațiile referitoare la repararea și întreținerea vehiculelor”, prevede la punctul 2.9:
„În sensul sistemelor OBD, diagnosticării, reparării și întreținerii vehiculelor, fluxul direct de date referitoare la vehicul se pune la dispoziție prin intermediul portului serial de date de pe conectorul standardizat pentru transmisia de date, […]
Atunci când vehiculul este în mișcare, datele se pun la dispoziție doar pentru funcții de citire.”
9
Această anexă precizează, la punctul 6.2, că „[a]ccesul la caracteristicile de securitate ale vehiculului, utilizate de distribuitorii autorizați și de reparatorii agreați, este acordat operatorilor independenți sub protecția unei tehnologii de securitate”.
10
Potrivit punctului 6.4 din anexa menționată:
„Reprogramarea unităților de comandă se efectuează în conformitate cu standardul internațional ISO 22900-2, SAE J2534 sau TMC RP1210B, folosind echipamente care nu fac obiectul unor drepturi de proprietate intelectuală.
Pentru validarea compatibilității aplicației specifice a producătorului cu interfețele de comunicare ale vehiculului (VCI) conforme cu standardul internațional ISO 22900-2, SAE J2534 sau TMC RP1210B, producătorul va trebui să ofere fie validarea unor VCI care au fost dezvoltate în mod independent, fie informațiile și, sub formă de împrumut, orice hardware special de care are nevoie producătorul de VCI pentru a realiza el însuși această validare.
[…]”
Regulamentul nr. 661/2009
11
Articolul 5 din Regulamentul nr. 661/2009, intitulat „Cerințe și încercări generale”, prevedea la alineatul (1):
„Constructorii asigură proiectarea, construirea și asamblarea vehiculelor în așa fel încât să se minimizeze riscul de rănire a ocupanților vehiculului și a altor participanți la trafic.”
Regulamentul 2019/2144
12
Considerentul (27) al Regulamentului 2019/2144 prevede:
„Modificările aduse software‑ului pot schimba în mod semnificativ funcționalitățile vehiculului. Ar trebui stabilite norme armonizate și cerințe tehnice pentru modificările aduse software‑ului în conformitate cu procedurile de omologare de tip. Prin urmare, regulamentele ONU sau alte acte de reglementare privind procesele de actualizare a software‑ului ar trebui aplicate în mod obligatoriu cât mai curând posibil după intrarea în vigoare a acestora. Totuși, aceste măsuri de securitate nu ar trebui să compromită obligațiile producătorului vehiculului de a furniza acces la informații de diagnosticare cuprinzătoare și la date de la bordul vehiculului relevante pentru repararea și întreținerea vehiculului.”
13
Articolul 4 din acest regulament, intitulat „Obligații generale și cerințe tehnice”, prevede la alineatele (4) și (5):
„(4)   Producătorii trebuie să asigure proiectarea, construirea și asamblarea vehiculelor în așa fel încât să se minimizeze riscul de rănire a ocupanților vehiculului și a utilizatorilor vulnerabili ai drumurilor.
(5)   Producătorii trebuie, de asemenea, să se asigure că vehiculele, sistemele, componentele și unitățile tehnice separate îndeplinesc cerințele aplicabile menționate în anexa II, începând cu datele specificate în anexa respectivă, în conformitate cu cerințele tehnice detaliate și procedurile de încercare stabilite în actele delegate și cu procedurile și specificațiile tehnice uniforme stabilite în actele de punere în aplicare adoptate în temeiul prezentului regulament, […]”
Litigiul principal și întrebarea preliminară
14
ATU și Carglass sunt operatori independenți, în sensul articolului 3 punctul 45 din Regulamentul 2018/858, a căror activitate include diagnosticarea de vehicule.
15
FCA, în calitate de producător, în sensul articolului 3 punctul 40 din acest regulament, echipează vehiculele sale cu sistemul denumit „Secure Gateway”. Pentru a putea efectua operațiuni de scriere, de ștergere a codurilor de eroare, de calibrare și de activare a componentelor acestor vehicule, atât reparatorii independenți, cât și reparatorii autorizați trebuie să respecte cerințele definite de FCA, și anume să se înregistreze în prealabil la aceasta, să se identifice cu ajutorul datelor de conectare personale pe un server desemnat de FCA, să cumpere un abonament cu plată pentru utilizarea unor instrumente de diagnosticare generice și să le conecteze pe acestea din urmă, prin intermediul internetului, la acest server.
16
Considerând că impunerea unilaterală de către FCA a acestor cerințe constituie o încălcare a obligațiilor care îi revin în temeiul articolului 61 alineatele (1) și (4) din Regulamentul 2018/858 coroborat cu punctul 2.9 din anexa X la acest regulament, ATU și Carglass au sesizat Landgericht Köln (Tribunalul Regional din Köln, Germania), care este instanța de trimitere, cu o acțiune având ca obiect obligarea FCA să înceteze condiționarea, în Germania, a diagnosticării, a reparării și a întreținerii vehiculelor de aceste cerințe, în măsura în care nu este vorba despre reprogramarea completă a unităților de comandă.
17
Instanța de trimitere consideră că soluționarea litigiului depinde de interpretarea dispozițiilor coroborate ale articolului 61 alineatele (1) și (4) și ale punctului 2.9 din anexa X la Regulamentul 2018/858.
18
Aceasta arată, pe de o parte, că modul de redactare a acestui articol 61 alineatul (1), precum și spiritul și finalitatea acestui regulament pledează pentru o interpretare a obligației de a oferi un acces „nelimitat”, prevăzută de această dispoziție, în sensul că FCA este obligată să furnizeze un acces complet la fluxul direct de date referitoare la vehicul prin intermediul interfeței sistemului OBD, fără a putea condiționa recurgerea la instrumente de diagnosticare și utilizarea lor de cerințe impuse unilateral. Această instanță se întemeiază pe punctul 28 din Hotărârea din 19 septembrie 2019, Gesamtverband Autoteile‑Handel (C‑527/18, EU:C:2019:762), pentru a considera că obligația de a oferi un acces „fără restricții”, prevăzută de reglementarea în vigoare înainte de adoptarea regulamentului menționat, privea conținutul informațiilor, iar nu modalitățile de punere la dispoziție a acestor informații. Cu toate acestea, instanța menționată ridică problema posibilității de a interpreta în același mod noțiunea de acces „nelimitat”, în sensul articolului 61 alineatul (1) din Regulamentul 2018/858, ținând seama de faptul că, în opinia sa, acest regulament instituie un nou regim juridic în materie.
19
Dacă această noțiune ar trebui înțeleasă în sensul că vizează nu numai conținutul informațiilor, ci și condițiile de utilizare a instrumentelor de diagnosticare, instanța de trimitere ridică problema dacă garanția de siguranță generală a vehiculelor, menționată în articolul 63 din partea I din anexa II la Regulamentul 2018/858, în versiunea în vigoare până la 6 iulie 2022 sau în cea care rezultă din Regulamentul 2019/2144, impune ca noțiunea menționată să fie interpretată în mod restrictiv.
20
În aceste condiții, Landgericht Köln (Tribunalul Regional din Köln) a hotărât să suspende judecarea cauzei și să adreseze Curții următoarea întrebare preliminară:
„Articolul 61 alineatele (1) și (4) din Regulamentul 2018/858 coroborat cu punctul 2.9 din anexa X la acest regulament […] trebuie interpretat, ținând seama și de cerințele impuse producătorilor de vehicule pentru a garanta siguranța generală a vehiculelor, în conformitate cu rubrica 63 din partea I din anexa II la regulamentul menționat,
–
coroborat cu Regulamentul nr. 661/2009, în ceea ce privește vehiculele omologate de tip înainte de 6 iulie 2022, în special [cu] articolul 5 alineatul (1) din acesta, și
–
coroborat cu Regulamentul 2019/2144, [aplicabil începând cu] 6 iulie 2022, în special [cu] articolul 4 alineatele (4) și (5) din acesta,
în sensul că întotdeauna, chiar și în cazul implementării măsurilor de securitate corespunzătoare, producătorul de vehicule trebuie să se asigure că reparatorii independenți pot proceda [la consultarea informațiilor din] sistemul OBD al vehiculelor, precum și la diagnosticarea, repararea și întreținerea vehiculelor, inclusiv la operațiunile de scriere necesare în acest scop, prin intermediul unui instrument universal și generic de diagnosticare, fără a fi necesar ca acest instrument să fie conectat prin internet la un server desemnat de producătorul de vehicule și/sau fără ca utilizatorul să fie nevoit în prealabil să se înregistreze personal la acest producător, aceste cerințe nefiind prevăzute în mod expres de Regulamentul 2018/858?”
Cu privire la cererea de deschidere a fazei orale a procedurii
21
Prin înscrisul depus la grefa Curții la 19 iunie 2023, FCA a solicitat deschiderea fazei orale a procedurii, în temeiul articolului 83 din Regulamentul de procedură al Curții, invocând un document emis de Centro Prova Autoveicoli Torino (Centrul de control al autovehiculelor din Torino, Italia), o autoritate regională competentă în materie de omologare a vehiculelor, și o scrisoare din partea Ministero delle Infrastrutture e dei Trasporti (Ministerul Infrastructurii și Transporturilor, Italia), prin care această autoritate ar certifica compatibilitatea cu articolul 61 alineatul (1) din Regulamentul 2018/858 a sistemului „Secure Gateway”, cu care FCA echipează vehiculele sale.
22
În temeiul articolului 83 din Regulamentul de procedură, Curtea poate oricând să dispună, după ascultarea avocatului general, deschiderea sau redeschiderea fazei orale a procedurii, în special atunci când consideră că nu este suficient de lămurită sau atunci când o parte a invocat, după închiderea acestei faze, un fapt nou de natură să aibă o influență decisivă asupra deciziei Curții sau atunci când cauza trebuie soluționată pe baza unui argument care nu a fost pus în discuție.
23
În speță, Curtea, după ascultarea avocatului general, consideră, pe baza cererii de decizie preliminară și a observațiilor scrise, că dispune de toate elementele necesare pentru a soluționa prezenta trimitere preliminară și că documentele invocate de FCA în cererea sa din 19 iunie 2023, menționate la punctul 21 din prezenta hotărâre, a căror pertinență pentru procedura principală trebuie apreciată de instanța de trimitere, nu constituie fapte noi de natură să aibă o influență decisivă asupra deciziei preliminare a Curții.
24
Prin urmare, nu este necesar să se dispună deschiderea fazei orale a procedurii.
Cu privire la întrebarea preliminară
25
Prin intermediul întrebării formulate, instanța de trimitere solicită în esență să se stabilească dacă articolul 61 alineatele (1) și (4) din Regulamentul 2018/858 coroborat cu punctul 2.9 din anexa X la acest regulament trebuie interpretat în sensul că se opune ca un producător de autovehicule să subordoneze accesul operatorilor independenți la informațiile referitoare la repararea și întreținerea vehiculelor, precum și la cele ale sistemului OBD, inclusiv accesul la scrierea acestor informații, de alte condiții decât cele prevăzute de regulamentul menționat.
26
Trebuie amintit de la bun început că, la interpretarea unei dispoziții de drept al Uniunii, trebuie să se țină seama nu numai de formularea acesteia, ci și de contextul ei și de obiectivele urmărite de reglementarea din care face parte această dispoziție (Hotărârea din 9 iunie 2022, IMPERIAL TOBACCO BULGARIA, C‑55/21, EU:C:2022:459, punctul 44 și jurisprudența citată). Geneza unei astfel de dispoziții poate de asemenea să furnizeze elemente pertinente pentru interpretarea acesteia (a se vedea în acest sens Hotărârea din 10 decembrie 2018, Wightman și alții, C‑621/18, EU:C:2018:999, punctul 47, precum și jurisprudența citată).
27
În ceea ce privește interpretarea literală a dispozițiilor în discuție, articolul 61 alineatul (1) din Regulamentul 2018/858 obligă producătorii de autovehicule să ofere operatorilor independenți un acces nelimitat, standardizat și nediscriminatoriu la informații privind sistemul OBD, în sensul articolului 3 punctul 49 din acest regulament, la echipamente de diagnosticare și la alte echipamente, la instrumente, precum și la informațiile referitoare la repararea și întreținerea vehiculelor, în sensul articolului 3 punctul 48. Aceste informații trebuie să fie prezentate într‑un mod ușor accesibil, în format care poate fi citit automat și sub formă de seturi de date prelucrabile electronic.
28
Articolul 61 alineatul (4) din regulamentul menționat prevede că „[d]etaliile cerințelor tehnice referitoare la accesul la OBD‑urile vehiculelor și informațiile referitoare la repararea și întreținerea vehiculelor, în special la specificațiile tehnice referitoare la modul în care urmează să fie furnizate informații privind OBD‑urile vehiculelor și informațiile referitoare la repararea și întreținerea vehiculelor, sunt prevăzute în anexa X”. Această anexă prevede, la punctul 2.9, că, „[î]n sensul sistemelor OBD, diagnosticării, reparării și întreținerii vehiculelor, fluxul direct de date referitoare la vehicul se pune la dispoziție prin intermediul portului serial de date de pe conectorul standardizat pentru transmisia de date”. Această din urmă dispoziție precizează în plus, la al doilea paragraf, că, atunci când vehiculul este în mișcare, datele se pun la dispoziție doar pentru funcții de citire.
29
Rezultă, pe de o parte, că obligația producătorilor de autovehicule de a asigura un acces nelimitat, standardizat și nediscriminatoriu la informațiile sistemului OBD, precum și la cele referitoare la repararea și întreținerea vehiculelor, prevăzută la articolul 61 alineatul (1) din Regulamentul 2018/858, cuprinde obligația de a permite operatorilor independenți să prelucreze și să exploateze aceste informații fără a fi supuși altor condiții decât cele prevăzute de acest regulament (a se vedea în acest sens Hotărârea din 27 octombrie 2022, ADPA și Gesamtverband Autoteile‑Handel, C‑390/21, EU:C:2022:837, punctul 29). Pe de altă parte, din cuprinsul punctului 2.9 al doilea paragraf din anexa X la regulamentul menționat rezultă că, atunci când vehiculul nu este în mișcare, acești operatori trebuie să beneficieze de un acces mai extins decât un acces exclusiv pentru citire la datele prevăzute de această din urmă dispoziție.
30
În ceea ce privește interpretarea contextuală a dispozițiilor în cauză, punctele 6.2 și 6.4 din anexa X la Regulamentul 2018/858 definesc, pe de o parte, cerințele referitoare la accesul la caracteristicile de securitate ale vehiculului și, pe de altă parte, cerințele referitoare la reprogramarea unităților de comandă. Astfel cum a arătat Comisia Europeană în observațiile sale scrise, aceste puncte identifică cazurile în care accesul la informațiile sistemului OBD, precum și la cele privind repararea și întreținerea vehiculelor poate fi supus anumitor condiții din cauza importanței lor pentru siguranță. Cu excepția acestor cazuri, operatorii independenți trebuie, așadar, să beneficieze de un drept de acces la aceste informații fără a fi supuși altor condiții decât cele prevăzute de regulamentul menționat (a se vedea în acest sens Hotărârea din 27 octombrie 2022, ADPA și Gesamtverband Autoteile‑Handel, C‑390/21, EU:C:2022:837, punctul 32).
31
Interpretarea care figurează la punctul 29 din prezenta hotărâre este confirmată de obiectivul enunțat în considerentele (50) și (52) ale Regulamentului 2018/858, și anume de a permite o concurență efectivă pe piața serviciilor legate de informațiile privind repararea și întreținerea vehiculelor, astfel încât piața reparării și a întreținerii vehiculelor de către operatori independenți să poată concura cu cea a comercianților autorizați (a se vedea în acest sens Hotărârea din 27 octombrie 2022, ADPA și Gesamtverband Autoteile‑Handel, C‑390/21, EU:C:2022:837, punctul 30).
32
Astfel, operatorii independenți trebuie să obțină un acces nelimitat la informațiile necesare pentru a‑și desfășura activitățile în lanțul de aprovizionare a pieței de reparare și întreținere a vehiculelor. Or, a supune accesul la informațiile menționate la articolul 61 alineatul (1) din Regulamentul 2018/858 unor condiții care nu sunt prevăzute de acesta din urmă ar risca să diminueze numărul reparatorilor independenți care au acces la aceste informații, având ca efect potențial reducerea concurenței pe piața serviciilor legate de informațiile privind repararea și întreținerea vehiculelor, precum și, prin urmare, a ofertei pentru consumatori. Pe de altă parte, dacă producătorii ar putea limita după bunul plac accesul la fluxul direct de date referitoare la vehicul, în sensul punctului 2.9 din anexa X la acest regulament, aceștia ar avea posibilitatea de a subordona accesul la acest flux unor condiții care să îl facă, în practică, imposibil.
33
Interpretarea dată la punctul 29 din prezenta hotărâre este confirmată și de geneza articolului 61 alineatul (1) din Regulamentul 2018/858. Astfel, în timp ce reglementarea anterioară – care făcea distincție între, pe de o parte, accesul la informațiile referitoare la repararea și întreținerea vehiculelor și, pe de altă parte, formatul în care acest acces trebuia acordat – excludea restricții numai în ceea ce privește conținutul acestor informații (a se vedea în acest sens Hotărârea din 19 septembrie 2019, Gesamtverband Autoteile‑Handel, C‑527/18, EU:C:2019:762, punctul 28), acest articol 61 alineatul (1) obligă producătorul nu numai să ofere un acces nelimitat la informațiile prevăzute de această dispoziție, ci și să prezinte aceste informații într‑un mod „ușor accesibil”.
34
Rezultă că obligația impusă, la articolul 61 alineatul (1) din Regulamentul 2018/858, producătorilor de autovehicule de a oferi operatorilor independenți accesul la informațiile prevăzute de această dispoziție într‑un format care să permită o prelucrare electronică, obligație care a fost introdusă numai în cursul procedurii legislative aferente acestui regulament, o depășește pe cea de a acorda acest acces numai pentru citire (a se vedea în acest sens Hotărârea din 19 septembrie 2019, Gesamtverband Autoteile‑Handel, C‑527/18, EU:C:2019:762, punctele 26 și 34).
35
Pe de altă parte, în ceea ce privește cerințele referitoare la securitatea cibernetică care decurg din Regulamentul ONU nr. 155, invocate de FCA, este suficient să se arate că acest regulament prevede, la punctul 1.3, că acesta nu aduce atingere, printre altele, „legislațiilor regionale sau naționale care reglementează accesul părților autorizate la vehicul, la datele, funcțiile și resursele acestuia, precum și condițiile de acces”.
36
În ceea ce privește trimiterea la Regulamentul 2019/2144 efectuată de rubrica 63 din partea I din anexa II la Regulamentul 2018/858, considerentul (27) al Regulamentului 2019/2144 enunță în mod expres că măsurile de securitate pe care acesta le prevede „nu ar trebui să compromită obligațiile producătorului vehiculului de a furniza acces la informații de diagnosticare cuprinzătoare și la date de la bordul vehiculului relevante pentru repararea și întreținerea vehiculului”.
37
În sfârșit, la fel ca articolul 5 alineatul (1) din Regulamentul nr. 661/2009, la care făcea trimitere această rubrică 63 până la 6 iulie 2022, articolul 4 alineatul (4) din Regulamentul 2019/2144, la care rubrica menționată face trimitere începând cu această dată, prevede că aspectele legate de siguranță trebuie să fie asigurate în stadiul proiectării, al construirii și al asamblării vehiculelor, iar nu în detrimentul celorlalți operatori de pe piață, precum operatorii independenți, ceea ce ar compromite obiectivul amintit la punctul 31 din prezenta hotărâre.
38
Rezultă de aici că alte condiții de acces la informațiile prevăzute la articolul 61 alineatul (1) din Regulamentul 2018/858 decât cele prevăzute de acest regulament, precum o conectare a instrumentului de diagnosticare prin internet la un server desemnat de producător sau o înregistrare prealabilă a operatorilor independenți la acest producător, nu sunt admise de regulamentul menționat.
39
Având în vedere motivele care precedă, trebuie să se răspundă la întrebarea adresată că articolul 61 alineatele (1) și (4) din Regulamentul 2018/858 coroborat cu anexa X la acest regulament trebuie interpretat în sensul că se opune ca un producător de autovehicule să subordoneze accesul operatorilor independenți la informațiile privind repararea și întreținerea vehiculelor, precum și la cele ale sistemului OBD, inclusiv accesul pentru scriere la aceste informații, de alte condiții decât cele prevăzute de regulamentul menționat.
Cu privire la cheltuielile de judecată
40
Întrucât, în privința părților din litigiul principal, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată. Cheltuielile efectuate pentru a prezenta observații Curții, altele decât cele ale părților menționate, nu pot face obiectul unei rambursări.
Pentru aceste motive, Curtea (Camera a opta) declară:
Articolul 61 alineatele (1) și (4) din Regulamentul (UE) 2018/858 al Parlamentului European și al Consiliului din 30 mai 2018 privind omologarea și supravegherea pieței autovehiculelor și remorcilor acestora, precum și ale sistemelor, componentelor și unităților tehnice separate destinate vehiculelor respective, de modificare a Regulamentelor (CE) nr. 715/2007 și (CE) nr. 595/2009 și de abrogare a Directivei 2007/46/CE, coroborat cu anexa X la Regulamentul 2018/858
trebuie interpretat în sensul că
se opune ca un producător de autovehicule să subordoneze accesul operatorilor independenți la informațiile privind repararea și întreținerea vehiculelor, precum și la cele ale sistemului de diagnosticare la bord, inclusiv accesul pentru scriere la aceste informații, de alte condiții decât cele prevăzute de regulamentul menționat.
Semnături
(
*1
)	Limba de procedură: germana.